Med såkaldte pussy-hatte, skilte og bannere er omkring 2.500 mennesker hertil eftermiddag mødt op til protestmarch i København.

En af de deltagende er Trine Lund Jensen. Hun har valgt at strikke pussy-hatte til sig selv og veninderne.

- Når lederen af verdens mest magtfulde nation kan sige og mene "Grab them by the pussy" - så kan alle gøre det. Vi siger fra. Vi bestemmer selv. Jeg bruger min frustration kreativt, fortæller hun.

Hun henviser til Donald Trumps famøse "Grab them by the pussy"-kommentar fra 2005, der blev hevet frem under valgkampen.

Læs også : Taler ved dansk march: Vi skal skabe en stemme mod Trump

Den store gruppe af mennesker går fra den amerikanske ambassade i København til Christiansborg Slotsplads for at sætte fokus på ligestilling og menneskerettigheder.